# Discord

| Discord |
| --- |
|  |
| Тып | VoIP software[d] і кліент сістэмы імгненнага абмену паведамленнямі[d] |
| Распрацоўшчык | Discord Inc.[d] |
| Напісана на | JavaScript, Elixir[d], Rust, Python і C++ |
| Інтэрфейс | Electron[d] і web widget[d] |
| Аперацыйная сістэма | macOS, Android, Windows, IOS, Linux, Xbox system software[d] і PlayStation |
| Мовы інтэрфейсу | некалькі моў[d] |
| Першы выпуск | 13 мая 2015 |
| Апошняя версія | * macOS: 0.0.270 (12 снежня 2022)
* Windows: 1.0.9166 (8 кастрычніка 2024)
* Android: 269.11 (10 сакавіка 2025)
* IOS: 270.0 (10 сакавіка 2025)
* Linux: 0.0.88 (2025)
 |
| Бэта-версія | * Android: 220.10 (4 сакавіка 2024)
 |
| Рэпазіторый | github.com/discord |
| Ліцэнзія | уласная ліцэнзія[d] |
| Сайт | discord.com discord.gg discord.new |
|  Медыяфайлы на Вікісховішчы |

**Discord** — кросплатформавы прапрыетарны чат-сэрвіс з функцыямі месэнджара, VoIP і відэаканферэнцый, прызначаны для выкарыстання рознымі супольнасцямі па інтарэсах. Першапачаткова праграма была арыентаваная на карыстальнікаў відэагульняў, але зараз выкарыстоўваецца і іншымі супольнасцямі. Найбольшую папулярнасць Discord мае сярод геймераў і вучняў.

Распрацоўшчыкам сэрвіса з’яўляецца кампанія *Discord Inc.* (раней — *Hammer & Chisel*) з Сан-Францыска. Існуюць праграмы для Windows, macOS і Linux на базе фрэймворка Electron, мабільныя праграмы для Android і iOS, а таксама вэб-кліент. Серверы Discord размешчаны ў 11 цэнтрах апрацоўкі даных у розных частках свету. Па стане на 13 мая 2019 года ў Discord было зарэгістравана больш за 250 млн удзельнікаў, сярэдняя колькасць карыстальнікаў анлайн складала 56 мільёнаў штомесяц.

## Гісторыя

Канцэпцыю Discord стварылі амерыканскі прадпрымальнік Джэйсан Сітрон і праграміст Станіслаў Вішнеўскі, абодва зацятыя геймеры. Сітрон у 2008 годзе выпусціў мабільную гульню Aurora Feint і пазней разам з партнёрамі дапрацаваў адну з сеткавых функцый гэтай гульні да самастойнай платформы OpenFeint — сацыяльнага сэрвісу, які апісвалі як Xbox Live для iPhone. У 2011 годзе сэрвіс набыла японская кампанія Gree; Сітрон некаторы час працягваў працаваць генеральным дырэктарам OpenFeint і ў гэты перыяд пазнаёміўся з Вішнеўскім, які тады быў супрацоўнікам Gree. Вішнеўскі таксама меў досвед стварэння праграм і сайтаў для патрэб геймераў — некалі ён лічыўся адным з найлепшых гульцоў у анлайн-гульню Final Fantasy XI ва ўсім свеце і распрацоўваў уласныя інструменты для зносін з іншымі гульцамі. У перыяд працы ў стартапах у Крэмніевай даліне ён стварыў гульнявую платформу Guildwork, якая прадастаўляе хостынг для анлайн-супольнасцей геймераў.

У 2012 годзе Джэйсан Сітрон і Станіслаў Вішнеўскі заснавалі кампанію *Hammer & Chisel*, якая распрацоўвала MOBA-гульню для планшэтаў Fates Forever. Гульня была выпушчана ў 2014 годзе, аднак ёй не ўдалося дасягнуць камерцыйнага поспеху і ў канцы 2014 года Вішнеўскі прапанаваў партнёру пераарыентаваць кампанію на распрацоўку інструмента для галасавой сувязі геймераў падчас гульняў. Спачатку кампанія атрымала фінансаванне праз праграму падтрымкі стартапаў YouWeb’s 9+ , затым прыцягнула інвестыцыі ад Benchmark і Tencent. Распрацоўшчыкі імкнуліся стварыць праграму сувязі з нізкай затрымкай, якая аб’ядноўвала б найлепшыя магчымасці іншых VoIP-праграм, такіх як Skype і TeamSpeak.

Сэрвіс быў папулярызаваны кіберспартсменамі, уключаючы вядомых карыстальнікаў Twitch, а таксама гульнявымі супольнасцямі, такімі як Star Citizen.

На пачатку 2016 года колькасць зарэгістраваных карыстальнікаў дасягнула 11 мільёнаў чалавек, пры гэтым штомесячны прырост карыстальнікаў складаў каля 2 мільёнаў.

У кастрычніку 2017 года ў Discord быў даданы відэачат , а таксама функцыя дэманстрацыі экрана. Па стане на 2018 год максімальная колькасць удзельнікаў у відэаразмове складала 10 чалавек. 11 сакавіка 2020 года кампанія часова, у перыяд карантыну падчас пандэміі COVID-19, павялічыла максімальную колькасць удзельнікаў відэаразмовы да 50 чалавек.

Па стане на 2023 год кожны карыстальнік можа ўсталяваць праграму бясплатна, аднак 23 студзеня 2017 года была дададзена платная падпіска *Discord Nitro*, якая дазваляе выбіраць персанальны ярлык для ўліковага запісу, усталёўваць анімаваны аватар і выкарыстоўваць анімаваныя эмодзі, а таксама павышаць якасць выявы пры дэманстрацыі экрана і павялічваць ліміт памеру загружаемага файла з 25 да 500 МБ (50 МБ у *Nitro Basic*). Ужо ў 2021 годзе з’явілася магчымасць змяняць профільную выяву, адкрываць новыя магчымасці для ўдзельнікаў сервера, а да эмодзі дадаліся стыкеры.

У 2020 годзе стваральнік Discord Джэйсан Сітрон абвясціў, што платформа больш не будзе абапірацца выключна на геймераў і цяпер будзе прыцягваць людзей з самымі рознымі густамі і інтарэсамі.

У маі 2021 года Discord абвясціў пра змяненне дызайну. Колер фону лагатыпа быў заменены са светла-фіялетавага на сіні, таксама быў абноўлены шрыфт (як у лагатыпе, так і ў настольных праграмах). Акрамя таго, сімвал Discord па імені Клайд стаў меншым і больш акуратным (самі стваральнікі адзначалі, што стары лагатып нават не быў сіметрычным). Карыстальнікі неадназначна ўспрынялі гэтыя змены, адзначаючы, што Discord пайшоў на саступкі рынку ў бок спрашчэння свайго стылю, з-за чаго страціў сваю ўнікальнасць.

На пачатку 2024 года Discord падтрымаў глабальную тэндэнцыю на масавыя скарачэнні ў IT-індустрыі, скараціўшы 17 % штату (каля 170 чалавек).

У верасні 2024 года Discord укараніў скразное шыфраванне аўдыё- і відэазванкоў E2EE, якое выкарыстоўваецца ў шэрагу вядомых месенджараў. Тэхналогія атрымала назву Discord Audio and Video End-to-End Encryption або скарочана DAVE.

28 красавіка 2025 года Джэйсан Сітрон абвясціў, што пакідае пасаду генеральнага дырэктара кампаніі, аднак застанецца ў савеце дырэктараў. На месца Сітрона прыйшоў Хумам Сахніні, былы кіраўнік студыі King, вядомай распрацоўкай гульні Candy Crush Saga.

## Крыніцы

## Спасылкі

* discord.com
discord.gg
discord.new — афіцыйны сайт